סרדר טסקי

שטוטגרט

טסקי החל לשחק כדורגל בגיל שש, ובגיל 12 החל לשחק בקבוצת הנוער של שטוטגרט. בשנת 2005 החל לשחק בקבוצת המילואים של המועדון, וכעבור שנה כבר שיחק בקבוצה הבכירה. טסקי שיחק בשטוטגרט שבע עונות, בהן צבר 181 הופעות בבונדסליגה והבקיע תשעה שערים. את הופעת הבכורה שלו בקבוצה הבוגרת ערך טסקי באוגוסט 2006, בניצחון 2-3 על ארמיניה בילפלד, כאשר החליף את יון דאל תומאסון. את שערו הראשון בקבוצה הבקיע כעבור שבוע, בהפסד 1-3 לבורוסיה דורטמונד. טסקי כבר בעונתו הראשונה בקבוצה הבוגרת השתלב היטב, וסייע לקבוצה לזכות באליפות הבונדסליגה, כשהוא מרכיב הגנה חזקה ביחד עם ארתור בוקה, ריקרדו אוסוריו ומתייה דלפייר, וטימו הילדברנד בשער. בעונה זו שטוטגרט הגיעה בנוסף גם לגמר הגביע הגרמני, אך החמיצה הזדמנות לזכות בדאבל לאחר הפסד 2-3 לנירנברג. במשחק זה, טסקי החליף את סמי חדירה.
בעונת 2007/08 ערך טסקי את הבכורה בליגת האלופות, אליה הגיעה שטוטגרט בעקבות זכייתה באליפות הבונדסליגה בעונה הקודמת. בבכורה של טסקי הפסידה שטוטגרט 2-1 לגלאזגו ריינג'רס. עונה זו הייתה מוצלחת פחות עבור טסקי, שהחמיץ משחקים רבים בגין פציעות חוזרות. קבוצתו שטוטגרט הודחה מליגת האלופות כבר בשלב הבתים לאחר שצברה שלוש נקודות בלבד, וסיימה שישית בבונדסליגה. בעונת 2008/09 הבקיע טסקי את שער הבכורה שלו באירופה, בניצחון 2-1 על גיורי ההונגרית. טסקי החמיץ את המחזורים האחרונים של עונה זו עקב ניתוח שעבר, אך שטוטגרט סיימה למרות זאת במקום השלישי, והשיגה מקום בליגת האלופות לעונת 2009/10. ביקור זה היה מוצלח הרבה יותר עבור שטוטגרט, שהעפילה הפעם לשמינית הגמר, שם הודחה על ידי ברצלונה. טסקי הבקיע בשלב הבתים את שערו הראשון בליגת האלופות, בתיקו 1-1 מול אוניריה אורזיצ'ן הרומנית, ושימש קפטן מחליף כאשר הקפטן, תומאס היצלספרגר, היה מוחלף. עם זאת, לאחר שהיצלספרגר ויתר על סרט הקפטן, טסקי היה מאוכזב שלא מונה לקפטן הקבוצה במקומו. הצלחתו של טסקי בעונה זו זיכתה אותו במקום לסגל נבחרת גרמניה למונדיאל 2010.
לקראת עונת 2010/11 טסקי זכה להתעניינות ממועדונים רבים, אך בעצת סוכנו בחר להישאר בשטוטגרט, וסבל מעונה מרובת פציעות. בינואר 2012 מונה לקפטן הקבוצה על ידי המאמן ברונו לאבאדיה. טסקי המשיך לשחק בקבוצה וסבל מפציעות רבות, לרבות בעקב האכילס, ותפוקתו ירדה. למרות זאת, טסקי שימש קפטן במשחק גמר הגביע הגרמני בעונת 2012/13 מול באיירן מינכן, אלופת אירופה הטרייה. שטוטגרט הפסידה במשחק זה 3-2 ובאיירן מינכן זכתה בטרבל. טסקי פתח את עונת 2013/14 במדי שטוטגרט, אך נפצע במשחק הפתיחה מול מיינץ. נשארה לו עוד שנה אחת בחוזה והוא נמכר לספרטק מוסקבה בתחילת עונה זו, על אף שרצה לשדרג את חוזהו בקבוצה.
באוגוסט 2013 חתם טסקי בספרטק מוסקבה מליגת העל הרוסית, וטען שזו לא הייתה החלטה קלה עבורו לעבור קבוצה אחרי שמונה לקפטן, ושמבחינתו הוא נשאר איש שטוטגרט לנצח. את תחילת העונה החמיץ בגלל פציעות, וערך את הבכורה רק בחודש מרץ 2014 בתיקו 2-2 מול אנז'י מחצ'קלה. והופיע סך הכל ארבע פעמים בעונת 2013/14. בעונת 2014/15 תפס טסקי מקום יציב יותר בהרכב ספרטק מוסקבה, ואף הוצעה לו הארכת חוזה.
ב-1 בפברואר 2016 הושאל לבאיירן מינכן עד לסוף העונה. בבאיירן מינכן לא היה תכנון להתחזק בבלם במהלך חלון ההעברות של החורף, אך פציעותיהם של ג'רום בואטנג וחאבי מרטינס הטו את הכף לטובת שאילתו של טסקי מספרטק מוסקבה ביום האחרון של חלון ההעברות תמורת סכום של 2.5 מיליון אירו עד לתום עונת 2015/16, עם אופציה לרכישה בתום תקופת ההשאלה בסכום של 10 מיליון אירו. ב-20 בפברואר 2016 ערך את הופעת הבכורה בבאיירן מינכן, בניצחון 3-1 על דארמשטאט 98, וסך הכל ערך שלוש הופעות ליגה בלבד, והביע את אכזבתו מכך. עם זאת, טסקי זכה עם באיירן מינכן בדאבל בעונה זו. בתום חצי עונת ההשאלה, שב טסקי לספרטק מוסקבה, לאחר שבאיירן מינכן בחרה שלא לממש עליו את אופציית הרכישה. במאי 2017 הבטיחו טסקי וספרטק מוסקבה את זכייתם באליפות ליגת העל הרוסית. בקיץ 2018, לאחר שתם חוזהו בספרטק מוסקבה, עזב טסקי את הקבוצה והפך לשחקן חופשי.
בינואר 2019 חתם טסקי באיסטנבול בשקשהיר עד ליוני 2020. עד לתום עונת 2018/19 ערך טסקי ארבע הופעות במדי הקבוצה, וסבל מפציעות שגרמו לו להחמיץ משחקים רבים.

קריירה בינלאומית

לטסקי 14 הופעות בנבחרת גרמניה. טסקי היה יכול לבחור אם לייצג את גרמניה או את טורקיה, משום שהוריו טורקים. בשנת 2006 החליט שייצג את גרמניה, אף על פי שטורקיה התעניינה בו. את הבכורה בנבחרת הבוגרת ערך באוגוסט 2008 במשחק ידידות מול נבחרת בלגיה, במשחק בו גרמניה ניצחה בתוצאה 2-0. טסקי זומן למונדיאל 2010 על ידי המאמן יואכים לב, אך שיחק רק בניצחונה של נבחרת גרמניה 3-2 על נבחרת אורוגוואי, כאשר החליף בדקה ה-90 את מסוט אוזיל. לאחר מונדיאל זה, טסקי לא זומן יותר לנבחרת.